title: Решение (ЕС) 2016/289 на Комисията от 8 юни 2015 година относно държавна помощ SA.37792 (2014/C) (ex 2013/N), която Словения възнамерява да приведе в действие в полза на групата Cimos (нотифицирано под номер C(2015) 3770) (Текст от значение за ЕИП)

text:
               4.3.2016

               BG

               Официален вестник на Европейския съюз

               L 59/168

         РЕШЕНИЕ (ЕС) 2016/289 НА КОМИСИЯТА
   от 8 юни 2015 година
   относно държавна помощ SA.37792 (2014/C) (ex 2013/N), която Словения възнамерява да приведе в действие в полза на групата Cimos

         (нотифицирано под номер C(2015) 3770)

   (само текстът на английски език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него (1),
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като взе предвид решението, с което Комисията реши да открие процедурата, предвидена в член 108, параграф 2 от Договора за функционирането на Европейския съюз, по отношение на помощ SA.37792 (2013/N) (2),
   като покани заинтересованите страни да представят мненията си в съответствие с горепосочените разпоредби (3) и като взе предвид техните мнения,
   като има предвид, че:
   1.   ПРОЦЕДУРА

               (1)

               С писмо от 21 ноември 2013 г. Словения уведоми Комисията за помощта за преструктуриране, която възнамерява да приведе в действие в полза на групата Cimos (4) (наричана по-нататък „Cimos“ и „дружеството“). Мярката, за която е постъпило уведомление, се предшества от предоставяне на помощ за оздравяване, която Комисията одобри на 2 юли 2013 г. (5)

               (2)

               С писмо от 9 април 2014 г. Комисията уведоми Словения, че е решила да открие процедурата, предвидена в член 108, параграф 2 от Договора, по отношение помощта (наричано по-нататък „решението за откриване“). Словения представи коментари относно това решение с писмо от 10 юни 2014 г. и допълнителна информация с писма от 24 септември 2014 г. и 3 октомври 2014 г. Комисията проведе среща със словенските органи на 4 ноември 2014 г. и изиска допълнителна информация с писмо от 18 декември 2014 г., на което Словения отговори на 30 януари 2015 г.

               (3)

               Решението на Комисията за откриване на процедурата беше публикувано в Официален вестник на Европейския съюз
                   (6). Комисията покани заинтересованите страни да представят мненията си.

               (4)

               Комисията получи мнения от една заинтересована страна. Тя ги препрати на Словения, на която предостави възможност за отговор. Словения не отговори на мненията на заинтересованата страна.

               (5)

               С писмо от 27 януари 2015 г. Словения се отказа от правото си съгласно член 3 от Регламент № 1/1958 (7) настоящото решение да бъде прието на словенски език и се съгласи автентичният език на настоящото решение да бъде английският.

         2.   ОПИСАНИЕ

   2.1.   ПОЛУЧАТЕЛ

               (6)

               Cimos е производител на автомобилни компоненти, установен в Словения — едно от най-големите промишлени дружества в Словения и крупен работодател. Неотдавна то отчете годишни продажби в размер над 400 млн. евро и 6 855 служители и работници (8), от които повече от 2 500 в Словения.

               (7)

               Освен основната си дейност дружеството осъществява дейност и в други сектори чрез подразделението си за машиностроене и инструменти („подразделението за машиностроене“) и подразделението си за енергетика и земеделски машини („подразделението за земеделие“). Неотдавна то ги продаде или интегрира в подразделение за автомобили, което в момента представлява единствената дейност на дружеството.

               (8)

               Според данни на Словения делът на Cimos на европейския пазар е под 15 % при повечето продуктови семейства с изключение на централните корпуси и турбосистемите с пръстеновидни дюзи, при които делът му се изчислява съответно на 17 % и 21 %. Сред основните конкуренти на Cimos са Edscha, FlexNGate, Le Bélier, Streit и NWS.

               (9)

               Към 31 август 2014 г. Cimos се състои от дружество майка — Cimos d.d., и 21 дъщерни дружества, които осъществяват дейност в Словения, Хърватия, Франция, Германия, Сърбия, Босна и Русия. Организационната структура на Cimos е показана на фигурата по-долу.

                  Организационна структура на Cimos

               (10)

               Словения има непряко държавно участие от над 39 % в Cimos — чрез контролирани от държавата дружества или общини. Структурата на собствеността и контрола към 31 август 2014 г. е следната:

                  Таблица 1

                  Структура на собствеността на Cimos

                           Акционер

                           Дял (%)

                           Контрол

                           Modra Zavarovalnica d.d.

                           21,4

                           Публичен

                           Banka Koper d.d.

                           20,4

                           Частен

                           Cimos d.d.

                           13,3

                           Частен

                           Kovinoplastika Lož d.d.

                           13,1

                           Частен

                           D.S.U. d.o.o.

                           6,9

                           Публичен

                           Други

                           24,9

                           Публичен и частен

                              Източник: План за преструктуриране.

               (11)

               През последните години дружеството се сблъсква със значителни финансови затруднения. След като генерира малки печалби през 2010 г. и 2011 г., Cimos отчита значителни нетни загуби в размер на 97,9 млн. евро през 2012 г. и 122 млн. евро през 2013 г. В резултат на това нетните активи стават отрицателни и спадат до минус 103,3 млн. евро през 2013 г. Дългът (дългосрочни и краткосрочни задължения), който вече е достигнал високо ниво през предишните години, допълнително нараства през 2013 г. и съотношението дълг към собствен капитал се повишава рязко в резултат на намаляващите нетни активи. Състоянието на ликвидността се влошава, тъй като съотношението на текущите активи към текущите пасиви е намаляло от 0,85 през 2010 г. на 0,5 през 2013 г. Избрани финансови данни на дружеството са представени в таблица 2.

                  Таблица 2

                  Избрани финансови данни на групата Cimos през 2010—2013 г.

                           (Милиони евро)

                           2013 г.

                           2012 г.

                           2011 г.

                           2010 г.

                           Приходи от продажби

                           409,2

                           445,6

                           480,7

                           444,8

                           Нетен резултат

                           – 122,0

                           – 97,9

                           3,4

                           4,1

                           Нетни активи

                           – 103,3

                           22,5

                           139,3

                           133,1

                           Дълг

                           610,4

                           569,3

                           581,6

                           594,2

                           Текущо съотношение

                           0,5

                           0,54

                           0,85

                           0,85

                              Източник: Консолидирани финансови отчети за годините: 2013, 2012, 2011 и 2010.

               (12)

               Затрудненията на Cimos произтичат главно от сериозните проблеми с ликвидността и свръхзадлъжнялостта. През 2000—2008 г. дружеството е растяло бързо, финансирано основно чрез външни заеми. Последвал е спад на търсенето, свързан с икономическата криза и съчетан с лоши инвестиционни решения и лошо управление. В резултат на това дружеството е натрупало значителен дълг и се е оказало неспособно да рефинансира или изпълнява финансовите си задължения.

               (13)

               Cimos има и значителни търговски задължения, което нарушава веригата на доставки и заплашва самото съществуване на дружеството, ако доставчиците предприемат стъпки да ограничат експозицията си.

         2.2.   ПРОЦЕС НА ПРЕСТРУКТУРИРАНЕ НА ДЪЛГА

               (14)

               През юни 2012 г. Cimos подписва споразумение за преструктуриране с обслужващите го банки за отлагане на погасяването на дълга. Споразумението е удължавано няколко пъти, но дружеството не е успяло самостоятелно да си възвърне ликвидността и през април 2013 г. е трябвало да поиска помощ за оздравяване от държавата, за да избегне фалит.

               (15)

               След това дружеството договоря с консорциума от банки кредитори (Club Banks) всеобхватно генерално споразумение за преструктуриране (ГСП), в което е следвало да се определят условията и реда за доброволно преструктуриране на дълга. Доброволното преструктуриране на дълга е основният елемент на плана за преструктуриране, за който Словения е изпратила уведомление през ноември 2013 г. Cimos е очаквало ГСП да бъде подписано до края на 2013 г.

               (16)

               През февруари 2014 г. обаче, след получаване на доклад от одит, ръководството на Cimos разбира, че Cimos отговаря на критериите за обявяване в несъстоятелност, свързани с капиталовата неадекватност съгласно словенското законодателство. Опасенията на Club Banks относно възможността за постигане на доброволно преструктуриране и ГСП нарастват. По-специално банките са загрижени, че основните кредитори поносят твърде голяма част от тежестта на преструктурирането и че в плана за преструктуриране не е обърнато достатъчно внимание на въпроса за необходимото оперативно преструктуриране.

               (17)

               За да преодолеят тези опасения, банките кредитори решават да не сключат ГСП, а вместо това да започнат процедура за задължителен сетълмент (ЗС) под надзора на съда с цел да се гарантира, че по-голям кръг от заинтересовани страни, включително клиенти, доставчици и други кредитори, ще участват в по-голяма степен в преструктурирането на дружеството и с по-строги задължения от доброволната процедура на ГСП. На 3 юни 2014 г. съдът налага ЗС на Cimos. Успоредно с това кредиторите банки започват дискусии с други заинтересовани страни, за да договорят приноса им към преструктурирането.

               (18)

               След като кредиторите по ЗС (9) постигат споразумение относно условията на задължителното преструктуриране на дълга и е договорен приносът на другите заинтересовани страни (държавата, клиентите, доставчиците, лизингодателя и банките извън ЗС), първоначалният план за преструктуриране, за който е отправено уведомление и който се базира на ГСП, е трябвало да бъде актуализиран с оглед на резултатите от процедурата по ЗС. Поради това на 3 октомври 2014 г. Словения представя актуализирания план за преструктуриране. (10)

               (19)

               Ключов елемент на ЗС съгласно словенското законодателство е представянето пред съда на плана за финансово преструктуриране (ПФП), в който са определени договорените условия на преструктуриране. Кредиторите по ЗС представят ПФП на 3 ноември 2014 г. Според Словения, след като ПФП бъде представен, той не може да бъде променян. Словения потвърди, че всички групи заинтересовани страни са поели ангажимент по ПФП.

               (20)

               ПФП е проучен от независим сертифициран оценител на търговски предприятия, който е издал становище в съответствие със словенското законодателство в областта на несъстоятелността, в което потвърждава, че Cimos е неплатежоспособно, че съществува повече от 50 % вероятност изпълнението на ПФП да позволи финансовото преструктуриране на Cimos с цел то да стане ликвидно и платежоспособно в краткосрочен и в дългосрочен план, както и че съществува повече от 50 % вероятност кредиторите на Cimos да получат по-благоприятни условия на погасяване на вземанията си, отколкото ако дружеството започне производство за обявяване в несъстоятелност. Оценителят установи, че в случай на обявяване в несъстоятелност обикновените финансови кредитори ще възстановят 3,88 % от своите вземания, докато в случай на задължителен сетълмент ще възстановят 23,94 % от вземанията си.

         2.3.   МЕРКИТЕ, ЗА КОИТО Е ПОСТЪПИЛО УВЕДОМЛЕНИЕ

               (21)

               В актуализирания план за преструктуриране се предвижда изпълнение на обобщените по-долу мерки.

               (22)

               Мярка 1: Намаление с 60 % (21,7 млн. евро) на държавното вземане от Cimos, произтичащо от гаранцията за помощ за оздравяване, чрез преобразуване на дълг в собствен капитал, като оставащите 40 % (14,5 млн. евро) следва да бъдат платени в рамките на 10-годишен период при лихвен процент равен на EURIBOR + 2,5 %.

               (23)

               Мярка 2: Намаление с 60 % (23,4 млн. евро) на държавното вземане от Cimos, произтичащо от други гаранции (11) чрез преобразуване на дълг в собственост, като оставащите 40 % (15,6 млн. евро) следва да бъдат платени в рамките на 10-годишен период при лихвен процент, равен на EURIBOR + 2,5 %.

               (24)

               Мярка 3: Комбинация от намаление на дълга с 60 % (122 млн. евро) чрез преобразуване на банков дълг в собствен капитал, обезценяване на дълга към някои банки (35,7 млн. евро (12)) и разсрочване на остатъка (99,5 млн. евро) в рамките на 10-годишен период при лихвен процент, равен на EURIBOR + 2,5 %.

                  Таблица 3

                  Обобщение на мерки 1—3

                           (Милиони евро)

                           Наименование на кредитора

                           Оставаща главница

                           Преобразуване на дълг в собственост

                           Обезценяване

                           Оставащ дълг

                           Мярка 1

                           Министерство на финансите

                           36,2

                           (21,7)

                           —

                           14,5

                           Мярка 2

                           Република Словения

                           39,0

                           (23,4)

                           —

                           15,6

                           Мярка 3

                           DUTB

                           65,8

                           (39,5)

                           —

                           26,3

                           SID Banka

                           47,5

                           (1,0)

                           (27,5)

                           19

                           Banka Celje d.d.

                           42,4

                           (25,5)

                           —

                           16,9

                           NLB

                           26,8

                           (16,1)

                           —

                           10,7

                           Abanka Vipa d.d.

                           23,2

                           (13,9)

                           —

                           9,3

                           Международна финансова корпорация (IFC)

                           22,1

                           (13,3)

                           —

                           8,8

                           Gorenjska Banka d.d.

                           15,5

                           (9,3)

                           —

                           6,2

                           NKBM

                           5,7

                           (3,4)

                           —

                           2,3

                           Общо по мярка 3

                           249

                           (122)

                           (27,5)

                           99,5

                              Източник: План за преструктуриране.

               (25)

               Мярка 4: Заем от инструмента New Money в размер на 39,5 млн. евро, състоящ се от: i) търговски заем от банките („банките по New Money“ (13)) в размер на 20 млн. евро при лихва в размер на 6-месечен EURIBOR + 5 % на годишна база с обезпечение и ii) заем от частните клиенти на дружеството („клиентите по New Money“ (14)) в размер на 19,5 млн. евро без обезпечение и без лихва.

               (26)

               Мярка 5: Доброволно преструктуриране на дълга от страна на доставчици (15) с финансов принос от 21,8 млн. евро.

               (27)

               Мярка 6: Доброволно преструктуриране на дълга от страна на лизингодател (16) с финансов принос от 6 млн. евро.

               (28)

               Мярка 7: Доброволно разсрочване на дълга от страна на банки извън ЗС (17) с очакван финансов принос от 3 млн. евро.

               (29)

               Мярка 8: Финансиране на капиталови разходи от клиенти под формата на заем в размер на 9,8 млн. евро.

               (30)

               Според Словения държавна помощ представлява единствено държавното вземане, произтичащо от гаранцията за помощ за оздравяване за собствения капитал в размер на 21,7 млн. евро (част от мярка 1).

         3.   ПЛАНЪТ ЗА ПРЕСТРУКТУРИРАНЕ

               (31)

               Както е посочено в съображение 18, първоначалният план за преструктуриране, за който е отправено уведомление, е бил актуализиран с оглед на изменените условия на преструктурирането, предложени съгласно ЗС. Ключовите характеристики на актуализирания план са същите, както изложените в първоначалния план, за който е отправено уведомление. Измененията се състоят основно в разширяване на мерките за финансово преструктуриране, за да бъде включен по-широк кръг от заинтересовани страни, и в укрепване на мерките на оперативно преструктуриране, за да бъдат взети предвид последиците от ЗС.

               (32)

               Според плана затрудненията на дружеството произтичат от финансираното чрез дългове разширяване, намаляващата оперативна ефективност и спада на автомобилния пазар, предизвикан от глобалните икономически и финансови кризи.

               (33)

               Средният ръст на приходите в периода 2000—2008 г. е повече от 20 % на годишна база и се финансира предимно чрез външни заеми, в повечето случаи с краткосрочни заеми, което е довело до несъответствие между дългосрочните активи и краткосрочните задължения, използвани за финансиране на тези активи. През този период нетният дълг на дружеството се е увеличил седем пъти и е останал на високо ниво оттогава насам. Дружеството се е оказало неспособно да изплати този дълг, а още по-малко да финансира необходимите капиталови инвестиции. В допълнение Cimos е натрупало значителни търговски задължения, тъй като е финансирало операциите в голяма степен чрез удължаване на сроковете за плащане към доставчици. Липсата на навременни плащания към доставчиците не само увеличава проблемите с ликвидността, но и нарушава операциите, за които в автомобилната индустрия се разчита на своевременна доставка.

               (34)

               Основните причини за намаляващата оперативна ефективност на дружеството включват лошо качество, висок процент бракуване, по-ниско ниво на обслужване на клиентите, свръхкапацитет, водещ до високи административни разходи, невъзможност да се намалят разходите, които водят до влошаване на маржовете, и недостиг на доставки, причинен от неспазване на условията на плащане на доставчиците.

               (35)

               Глобалната икономическа криза и кредитният срив намалиха търсенето на нови автомобили и свързаното с него търсене на автомобилни компоненти. Приходите от продажби на Cimos спадат през 2008 и 2009 г., нарастват за кратко през 2010 г. и 2011 г. и отново намаляват през 2012 и 2013 г. Тъй като дружеството не успява да намали разходите, то става нерентабилно и не е в състояние да генерира самостоятелно достатъчно парични потоци, за да обслужва дълга.

               (36)

               С цел да отговори на причините за затрудненията Cimos е изготвило план за преструктуриране, който предвижда прилагане на описаните по-долу финансови и оперативни мерки за преструктуриране.

               (37)

               Срокът за преструктуриране не е изрично посочен в плана за преструктуриране. Планът предвижда преструктурирането да започне по същество през февруари 2014 г. и мерките за преструктуриране да бъдат изпълнени до 2016 г., като пълните ползи следва да бъдат получени до 2018 г. (необходими са 2—3 години, за да бъдат реализирани прогнозираните ползи от някои мерки). С оглед на това, предвид факта, че дружеството се очаква да възстанови дългосрочната си жизнеспособност до 2017 г. при всички сценарии, Комисията счита, че срокът за преструктуриране е от февруари 2014 г. до края на 2017 г.

         3.1.   ФИНАНСОВО ПРЕСТРУКТУРИРАНЕ

               (38)

               В първоначалния план за преструктуриране, за който е отправено уведомление, се предвижда държавата да преобразува вземането си, произтичащо от гаранцията за помощ за оздравяване в размер на 35 млн. евро, в собствен капитал, както и двама публични акционери на Cimos, Modra Zavarovalnica d.d. и D.S.U. d.o.o., да запишат допълнителен акционерен капитал в размер на 6,5 млн. евро. В допълнение в първоначалния план, за който е отправено уведомление, се предвижда преобразуване и разсрочване на банковия дълг на Cimos в размер на приблизително 250—270 млн. евро.

               (39)

               Съгласно актуализирания план преструктурирането на държавното вземане и банковият дълг остават основен елемент на финансовото преструктуриране, което обаче ще се реализира при изменени условия, договорени в рамките на ЗС. В допълнение други заинтересовани страни, сред които клиенти, доставчици, лизингодателят и банките извън ЗС, доброволно ще допринесат за финансовото преструктуриране чрез намаляване на вземанията си или чрез предоставяне на финансиране. Двамата публични акционери обаче вече няма да вливат капитал, както бе предвидено в първоначалния план, за който е отправено уведомление

               (40)

               Финансовият дълг на Cimos се състои във вземане на държавата от дружеството по отношение на гаранцията за помощ за оздравяване в размер на 36,2 млн. евро (включително натрупаната лихва), вземания на държавата от дружеството с общ размер от 39 млн. евро по отношение на гаранциите (18) и различни заеми, получени от редица банки. Държавата и банките по ЗС се договарят да преструктурират този дълг, като комбинират преобразуване на дълг в собствен капитал, обезценяване и разсрочване на погасяването при условията, описани в съображения 22—24. Целта е дългът на дружеството да се сведе до устойчиво ниво и да може да се обслужва. Той също така ще освободи парични средства, необходими за финансиране на операции и подобряване на кредитоспособността на Cimos от гледна точка на клиентите, доставчиците и финансовите кредитори.

               (41)

               Cimos ще се нуждае от допълнителни средства за финансиране на оборотния си капитал и за изплащане на задълженията, произтичащи от преструктурирането на дълга, което е задължително условие за възстановяване на платежоспособността и рентабилността. За тази цел Cimos се е договорило с банките и големите си клиенти да му осигурят 39,5 млн. евро под формата на заем от инструмента New Money при условията, описани в съображение 25.

               (42)

               Дружеството е сключило споразумения и с доставчиците си за доброволно преструктуриране на обикновените оперативни вземания въз основа на договори за доставка. В споразумението се предвижда доставчиците да преструктурират своите вземания чрез комбинация от еднократно погасяване на част от тях и разсрочване и отписване на останалата част. Финансовото въздействие на тази мярка в размер на 21,8 млн. евро съответства на размера на отписаните задължения на Cimos.

               (43)

               Cimos е сключило споразумение с Hypo Leasing d.o.o. (което понастоящем осъществява търговска дейност като Heta Asset Resolution d.o.o.), лизингодател, за доброволно преструктуриране на вземанията, произтичащи от споразумения за финансов лизинг. Въз основа на споразумението лизингодателят ще получи еднократно погасяване (включително наказателна лихва) в размер 2,3 млн. евро, отписване на 6 млн. евро, което е обявеното финансово въздействие на тази мярка, и разсрочване на погасяването на останалата част от дълга за период от 4 години с едногодишен гратисен период.

               (44)

               Извън ЗС Cimos е сключило или е в заключителна фаза на преговорите за сключване на двустранни споразумения за преструктуриране на дълга с обслужващи дружеството банки извън Словения. Финансовото въздействие на тази мярка, състояща се от удължаване на падежите на заемите, промени в лихвите и мораториум върху погасяването на главницата, се оценява на 3 млн. евро.

               (45)

               Капиталовите разходи са намалени през последните години поради ограничените налични пари в брой, което е довело до недостатъчни инвестиции и лоша поддръжка на оборудването. Cimos възнамерява да повиши капиталовите разходи до необходимото ниво за извършване на преструктурирането. Това ще се финансира отчасти от клиентите, отчасти от Cimos. Клиентите са се съгласили да финансират разходите за специфични за тях инструменти и машини под формата на заем, отпуснат на Cimos в размер на 9,8 млн. евро. Останалите необходими капиталови разходи ще бъдат финансирани чрез собствените ресурси на Cimos.

               (46)

               С цел по-нататъшно подобряване на ликвидността Cimos е постигнало споразумение с клиенти за съкращаване на срока за плащане от 30—60 дни на една седмица до юни 2015 г. Очаква се мярката да подобри ликвидността с приблизително 10 млн. евро.

               (47)

               Накрая, Cimos планира да получи заем от 25 млн. евро при пазарни условия за финансиране на дейности през 2018—2019 г. след края на периода на преструктуриране.

         3.2.   ОПЕРАТИВНО ПРЕСТРУКТУРИРАНЕ

               (48)

               Що се отнася до оперативното преструктуриране, в първоначалния план за преструктуриране, за който е отправено уведомление, се предвижда прилагане на стройна управленска организация, консолидиране на производствените възможности, подобряване на ролите и отговорностите на структурните подразделения, подобряване на поръчките, оптимизация на инвентара и преструктуриране на човешките ресурси. Тези мерки са в процес на изпълнение, като съгласно актуализирания план са засилени и разширени, за да бъдат взети предвид последиците за дейността от ЗС.

               (49)

               По-специално мерките за оперативно преструктуриране ще имат по-голямо въздействие върху числеността на персонала на групата, разходите за труд и режийните разходи в сравнение с първоначално планираните мерки, за да се генерира нетна печалба и пари в брой на възможно най-ранен етап. За да се постигне тази цел, с оглед на по-високия от предварително прогнозирания спад на продажбите и увеличаването на разходите за поддръжка, се очаква изменените мерки да генерират по-големи икономии на разходи от първоначално планираните.

               (50)

               Направените поръчки към дружеството ще намаляват, като се очаква три четвърти от проектите в процес на изпълнение да бъдат завършени до 2019 г. Спадът в съществуващата дейност ще трябва да бъде компенсиран чрез нови проекти. За тази цел дружеството ще приложи мерки, насочени към продажбите, както и, което е най-важното, към запазване на дългосрочните клиенти, като си сътрудничи с тях още от етапа на разработване на продуктите, навлиза на нови пазари със съществуващите продукти и разработва нови продукти за съществуващите и новите пазари. Очаква се приходите от продажби да намалеят през 2015—2018 г. и да започнат да се увеличават през 2019 г. Не се очаква мерките да генерират допълнителни разходи.

               (51)

               Cimos планира да намали броя на персонала от 6 855 служители през 2014 г. на […] (19) служители през […], което се очаква да генерира годишни икономии на разходи в размер на […] EUR. Разходите за обезщетения при прекратяване на трудовото правоотношение се изчисляват на […] EUR и ще бъдат направени през […].

               (52)

               Дружеството реши да намали броя на заводите от 20 на 13 в периода 2014—2016 г. с цел консолидиране на производствения капацитет и съсредоточаване върху основната дейност. Постъпленията от продажбата се очаква да възлязат на 5,1 млн. евро, което ще подобри ликвидността. В допълнение през 2013—2014 г. Cimos продаде своите дъщерни дружества — TPS Labin, TPS Novi Knezevac (подразделение за земеделие), Litostroj Power (подразделение за енергетика) и Cimos Titan (подразделение за машиностроене), които генерираха общо приходи от около 25 млн. евро.

               (53)

               В плана се предвиждат мерки за подобряване на качеството на работните процеси, например материални потоци, вътрешни опаковки, боравене с режещи инструменти и управление на запасите. В допълнение ще бъдат приложени мерки за подобряване на производствените процеси, включително трансформиране и преместване на някои производствени линии, замяна или изоставяне на определени суровини, както и обновяване, ремонт и подмяна на работно оборудване. Годишните ползи от прилагането на тези мерки се очаква да нараснат от 0,9 млн. евро през 2015 г. на 5 млн. евро след 2017 г.

               (54)

               В областта на веригата за доставки дружеството възнамерява да намали броя на […], да намали допълнителните разходи за превоз чрез намаляване на натрупаната продукция за известни клиенти, да опрости материалните потоци между заводите и да намали […] чрез възлагане на договорите посредством покани за търгове. Очакваното намаление на разходите по веригата за доставки ще достигне в крайна сметка 5,3 млн. евро годишно от 2018 г. нататък. Дотогава се очаква икономиите постепенно да нарастват: от 1,8 млн. евро през 2015 г. до 4,1 млн. евро през 2017 г.

               (55)

               Дружеството планира също така да подобри процеса на закупуване чрез договаряне на отстъпки за обем със съществуващите доставчици […], за да осигури по-изгодни цени, както и чрез централизиране на функциите за закупуване. Настоящите проблеми с ликвидността са принудили редица доставчици да се откажат да работят с Cimos, което е ограничило способността да дружеството да оптимизира разходите чрез смяна на доставчици. Очаква се това да се промени след приключване на процедурата на ЗС. Ползите от подобрения процес на закупуване се очаква да достигнат 11,3 млн. евро през 2015—2018 г.

               (56)

               Мерките за намаляване на режийните разходи са съсредоточени главно върху намаляване на разходите за услуги (комунални услуги, информационни и телекомуникационни услуги (ИТ), телекомуникации, почистване и охрана), намаляване на други оперативни разходи (например банкови такси, разходи за наем) и преустановяване на рекламни дейности, които не са свързани с дейността (дарения за местните спортни клубове). Очаква се мерките да доведат до икономии в размер на 0,3 млн. евро през 2015 г. и 0,6 млн. евро годишно след това.

               (57)

               Съгласно мярката за оптимизация на инвентара Cimos планира да контролира по-добре залежалата продукция, да поддържа запаси на консигнация, да увеличи честотата на доставките, да намали запасите от суровини и да увеличи запасите от готова продукция с цел да осигури по-добро обслужване на клиентите.

         3.3.   ПРЕГЛЕД НА РАЗХОДИТЕ ЗА ПРЕСТРУКТУРИРАНЕ И ИЗТОЧНИЦИТЕ НА ФИНАНСИРАНЕ

               (58)

               Съгласно плана за преструктуриране общите разходи за преструктуриране възлизат на 350,7 млн. евро и се предвижда да бъдат финансирани чрез собствен принос на дружеството в размер на 329 млн. евро и чрез държавната помощ в размер на 21,7 млн. евро. Разходите за преструктуриране и източниците на финансиране са обобщени в таблица 4.

                  Таблица 4

                  Разходи за преструктуриране и източници на финансиране

                           (Милиони евро)

                           Перо на разходите за преструктуриране

                           Източник на финансиране

                           Погасяване на задължения към търговски кредитори

                           113,1

                           Деклариран собствен принос

                           329,0

                           Търговски загуби в миналото и за 2014 г.

                           65,2

                           Капиталови разходи

                           18,3

                           Държавна помощ, за която е отправено уведомление (помощ за оздравяване, преобразувана в собствен капитал)

                           21,7

                           Погасяване на капиталови разходи, финансирани от клиенти

                           9,8

                           Загуба от освобождаването от Litostroj Power

                           17,5

                           Загуба от освобождаването от Cimos Titan

                           2,5

                           Погасяване на дълг, свързан с Litostroj Power

                           21,4

                           Обезщетения при прекратяване на трудово правоотношение

                           8,4

                           Хонорари за консултанти по преструктурирането

                           3,0

                           Наказателна лихва във връзка с лизинг и изплащане на неустойки

                           2,3

                           Ограничен капитал и минимален резерв на пари в брой

                           49,0

                           Лихва върху помощ за оздравяване

                           1,2

                           Погасяване на дълг към New Money

                           39,0

                           Общо разходи

                           350,7

                           Общо източници на финансиране

                           350,7

                              Източник: План за преструктуриране.

               (59)

               Декларираното ниво на собствен принос възлиза на 94 % от общите разходи за преструктуриране.

      Разходи за преструктуриране

               (60)

               Поради ограничената ликвидност Cimos е натрупало значителни търговски задължения, които трябва да бъдат погасени, за да се гарантират редовните доставки и стабилността на операциите. Дружеството е погасило търговски задължения в размер на 20,5 млн. евро преди започването на ЗС и трябва да погаси допълнителни 92,6 млн. евро, дължими в началото на ЗС. Общо трябва да бъдат погасени 113,1 млн. евро.

               (61)

               Към 2014 г. прогнозираните натрупани загуби на дружеството възлизат на 211,4 млн. евро, а отрицателният собствен капитал — на 155,6 млн. евро. Съгласно правилата на ЗС, за да може дадено преструктурирано дружество да се счита за жизнеспособно при излизане от процедурата за ЗС, собственият му капитал не може да бъде отрицателен. Ето защо натрупаните разходи трябва да бъдат покрити. Горната сума трябва да бъде коригирана по перата, показани отделно в таблица 4 (загуби от освобождаване, обезщетения при прекратяване на трудово правоотношение, хонорари за консултанти по преструктурирането, наказателна лихва във връзка с лизинг и погасяване на задължения към търговски кредитори). Балансиращата стойност възлиза на 65,2 млн. евро и представлява предишните търговски загуби, които следва да бъдат покрити по време на преструктурирането.

               (62)

               Както е посочено в съображение 45, капиталовите разходи са били недостатъчни през последните години поради недостатъчна ликвидност. Това често води до забавяне на производството и невъзможност на Cimos да изпълнява ангажиментите си към клиентите. Предвидените в плана капиталови разходи са предназначени да гарантират, че Cimos ще изпълнява бъдещите си договорни задължения, и затова са от съществено значение за възстановяването на жизнеспособността.

               (63)

               Част от капиталовите разходи в размер на 9,8 млн. евро ще бъдат финансирани от клиенти под формата на заем. Този заем ще трябва да бъде погасен от Cimos и следователно представлява разход за преструктуриране.

               (64)

               При продажбата на дъщерните си дружества Litostroj Power (подразделение за енергетика) и Cimos Titan (подразделение за машини) Cimos е признало загуба от освобождаването в размер на 20 млн. евро, което увеличава натрупаните загуби, описани в съображение 61.

               (65)

               Постъпленията от продажбата на Litostroj Power в размер на 21,4 млн. евро са използвани от Cimos за погасяване на банкови заеми, както се изисква от споразуменията за инструментите за финансиране.

               (66)

               Съкращенията, планирани като част от оперативното преструктурирането, ще генерират разходи за обезщетения при прекратяване на трудово правоотношение в размер на 8,4 млн. евро.

               (67)

               Дружеството е наело консултанти, които да помагат на управителния съвет при планирането и изпълнението на процеса на преструктуриране. Разходът за професионални услуги се очаква да възлезе на […] EUR.

               (68)

               Като част от сделката, сключена с лизингодателя (вж. съображение 43), Cimos трябва плати част от задълженията си предварително, включително наказателна лихва.

               (69)

               Покриването на натрупаните разходи не е достатъчно, за да може Cimos да функционира на пазара със свои собствени сили. Обичайна практика в автомобилната индустрия е клиентите да изискват достатъчно съотношение между дълг и собствен капитал, за да може даден кандидат да участва в търгове. Ако Cimos планира да предлага тръжни оферти за поръчки, което е необходимо за постигане на планираните цели за продажбите и в крайна сметка за възвръщане на жизнеспособността, дружеството трябва да разполага с минимален резерв от капитал от приблизително 39 млн. евро. Освен това то се нуждае от 10 млн. евро, за да осигури достатъчен предпазен марж от пари в брой, необходим за стабилизиране на ликвидността и възвръщане на доверието на пазара след излизането от производството по несъстоятелност.

               (70)

               Лихвата върху заема, който дружеството е взело на пазара благодарение на гаранцията за помощ за оздравяване, натрупана до 3 юни 2014 г., а именно до началото на ЗС, е 1,2 млн. евро и трябва да бъде погасена като част от преструктурирането.

               (71)

               Cimos ще трябва да погаси и дълга към инструмента New Money, описан в съображение 41. Свързаните с него разходи за преструктуриране, както са съобщени от Словения, възлизат на 39 млн. евро.

      Източници на финансиране

               (72)

               Източниците на собствен принос, за които е уведомено, включват инструмента New Money (вж. съображение 41), капиталови разходи, финансирани от Cimos и от клиенти (вж. съображение 45), постъпления от продажбата на дъщерното дружество Litostroj Power (вж. съображение 52), ползите от мерките за финансово преструктуриране, описани в раздел 3.1 и приноса на Cimos към преструктурирането на дълга към доставчиците (вж. съображение 42). Източниците на собствен принос са анализирани подробно в раздел 8.8.

               (73)

               Държавната помощ, за която е отправено уведомление, се състои от преобразуване държавното вземане от Cimos, произтичащо от гаранцията за помощ за оздравяване, в собствен капитал в размер на 21,7 млн. евро.

         3.4.   ВЪЗСТАНОВЯВАНЕ НА ДЪЛГОСРОЧНАТА ЖИЗНЕСПОСОБНОСТ

               (74)

               В плана за преструктуриране се предвижда възстановяване на жизнеспособността през 2015 г. в рамките на реалистичния сценарий и през 2017 г. в рамките на песимистичния сценарий благодарение на прилагането на мерките за преструктуриране през периода 2014—2016 г. Избрани прогнозни финансови данни при реалистичния сценарий са представени в таблица 5.

                  Таблица 5

                  Избрани прогнозни финансови данни при реалистичния сценарий

                           (Стойностите са в милиони евро)

                           2014 г.

                           2015 г.

                           2016 г.

                           2017 г.

                           2018 г.

                           2019 г.

                           Нетни продажби

                           370,4

                           358,1

                           327,2

                           321,8

                           316,0

                           345,0

                           EBIT

                           – 7,7

                           10,1

                           10,7

                           11,6

                           12,1

                           18,8

                           Нетна печалба/загуба

                           – 77,8

                           2,1

                           2,9

                           4,2

                           5,0

                           11,1

                           Оперативен паричен поток

                           2,9

                           19,0

                           32,1

                           40,5

                           34,1

                           27,6

                           Собствен капитал

                           – 155,6

                           53,2

                           56,2

                           60,4

                           65,4

                           76,4

                           Възвръщаемост на капитала

                           —

                           3,9 %

                           5,2 %

                           7,0 %

                           7,6 %

                           14,5 %

                              Източник: План за преструктуриране.

         3.5.   КОМПЕНСАТОРНИ МЕРКИ

               (75)

               Като компенсаторна мярка Cimos предлага да продаде три структурни подразделения от автомобилния сегмент — неговата основна дейност, а именно заводите в […]. Заводите са били печеливши и генерират около 4 % от общия размер на приходите на Cimos преди преструктурирането.

               (76)

               В допълнение дружеството е продало три неосновни структурни подразделения, а именно подразделенията за земеделие, енергетика и машиностроене, които генерират около 20 % от общия размер на приходите на Cimos в периода преди преструктурирането и са били печеливши.

                  Таблица 6

                  Финансови показатели на продадените структурни подразделения преди преструктурирането

                           2011 г.

                           2012 г.

                           2013 г.

                           Дял в приходите на Cimos
                           (%)

                           Брутна печалба, млн. евро

                           Дял в приходите на Cimos
                           (%)

                           Брутна печалба, млн. евро

                           Дял в приходите на Cimos
                           (%)

                           Брутна печалба, млн. евро

                           […]

                           1,1

                           2,3

                           1,0

                           1,5

                           1,0

                           1,2

                           […]

                           0,9

                           0,9

                           0,8

                           0,8

                           1,0

                           1,0

                           […]

                           1,6

                           1,9

                           1,4

                           1,5

                           2,0

                           2,2

                              Общо от основната дейност

                              3,6

                              5,1

                              3,2

                              3,8

                              4,0

                              4,4

                           Земеделие

                           0,9

                           1,5

                           1,2

                           2,7

                           0,9

                           1,2

                           Енергетика

                           11,4

                           22,6

                           12,2

                           28,1

                           9,7

                           14,4

                           Машини

                           5,0

                           5,3

                           6,8

                           6,6

                           8,5

                           6,3

                              Общо от неосновната дейност

                              17,3

                              29,4

                              20,2

                              37,4

                              19,1

                              21,9

                              Източник: Отговор на искането за информация от 30 януари 2015 г.

               (77)

               След горепосочените продажби единственото подразделение, което остава в рамките на Cimos, е автомобилното подразделение — неговата основна дейност.

         3.6.   РЕШЕНИЕТО ЗА ОТКРИВАНЕ НА ПРОЦЕДУРА

               (78)

               На 9 април 2014 г. Комисията откри официалната процедура по разследване. В решението за откриване Комисията изразява съмнения по отношение на възстановяването на дългосрочната жизнеспособност, компенсаторните мерки и собствения принос.

               (79)

               Възстановяването на дългосрочната жизнеспособност изглежда е под въпрос. Според финансовата прогноза в първоначалния план за преструктуриране, за който е отправено уведомление, дружеството се е очаквало да генерира нетни загуби и отрицателни парични потоци дори след преструктурирането. В допълнение възможността първоначалният план за преструктуриране, за който е отправено уведомление, да възстанови жизнеспособността на Cimos е зависела до голяма степен на сключването на споразумение за доброволно преструктуриране на дълга. Тъй като не е постигнато споразумение към момента на решението за откриване на процедура, това предположение не се счита за реалистично. Това се потвърждава от последващите събития. Страните не успяват да постигнат споразумение за доброволно преструктуриране на дълга и кредиторите започват вместо това процедурата за ЗС.

               (80)

               Предложените компенсаторни мерки, състоящи се в продажбата на подразделенията за земеделие, машиностроене и енергетика, изглежда че не са засегнали основния пазар на дружеството и няма данни, че всичките дейности, които е било предвидено да бъдат прекратени, не са били губещи преди преструктурирането, както се изисква в точка 40 от Насоките за помощта за оздравяване и преструктуриране (20) („Насоките“).

               (81)

               Накрая, рекапитализацията на Cimos от двама публични акционери и очакваните парични ползи от преструктурирането на банковия дълг, включително и до голяма степен на дълга към държавни банки, за които първоначално е уведомено, че ще бъдат източници на собствен принос, изглежда включват държавна помощ. Ако това се потвърди, тези източници няма да са в съответствие с Насоките, в които се предвижда собственият принос да не включва помощ. Единственият приемлив източник на собствен принос към момента на решението за откриване на процедурата, а именно приходите от продажбата на подразделението за земеделие, представлява едва 0,5 % от разходите за преструктуриране, което означава, че е значително под необходимия праг от 50 %.

         4.   МНЕНИЯ НА СЛОВЕНИЯ

               (82)

               В отговор на решението за откриване Словения информира Комисията, че съдържанието на плана за преструктуриране, за който е отправено уведомление, ще бъде актуализиран с оглед на резултата от процедурата за ЗС, започнала на 3 юни 2014 г.

               (83)

               Тъй като преговорите за ЗС са били в ход, Словения не е предоставила подробности относно измененията, но е потвърдила, че рекапитализацията на Cimos от двамата публични акционери вече не е предмет на обсъждане. По отношение на другите първоначално съобщени мерки Словения отбелязва, че те не могат да бъдат оценени, докато не бъдат достатъчно добре определени в ЗС. Независимо от това Словения представи мнения по някои от въпросите, повдигнати в решението за откриване.

               (84)

               Като се позова на съмненията на Комисията относно приписването на действия на държавни банки на държавата, Словения отговори, че всички от тях функционират на пазара в съответствие с търговските принципи. Техните решения относно Cimos са основани на чисто икономически интереси, не са били повлияни от държавни органи и са взети успоредно с частните кредитори, които също са започнали ЗС.

               (85)

               Що се отнася до DUTB, Словения твърди, че участието му в преструктурирането на Cimos не е в резултат на политическа намеса. Четирима от седемте членове на управителния му съвет не са от Словения и притежават солиден международен експертен опит и авторитет. Решенията относно управлението на кредитите и активите се вземат в рамките на оперативен комитет с ясно определени мандати и компетенции.

               (86)

               Участието на SID Banka (SID) в преструктурирането на Cimos ще бъде независимо от правителството на Словения. Сделките над определени граници трябва да бъдат разрешени от надзорния съвет, чиито членове се назначават от правителството, но те трябва да бъдат независими от правителството. Словения призна, че мисията на SID като банка за развитие се различава от целите на търговските банки (т.е. максимизиране на печалбите), но твърди, че корпоративното управление на SID подлежи на същите правила като частните банки.

               (87)

               Словения взе под внимание съмненията на Комисията по отношение на възстановяването на дългосрочната жизнеспособност и заяви, че ще гарантира отразяването на тези съмнения в актуализирания план за преструктуриране.

               (88)

               По отношение на компенсаторните мерки Словения посочи, че помощта за преструктуриране за Cimos може да бъде одобрена без компенсаторни мерки, тъй като пазарният дял на Cimos е малък и почти незначителен и дружеството се намира в подпомаган район. Според Словения нито в съдебната практика, нито в Насоките се посочва, че след преструктурирането прилагането на компенсаторни мерки трябва да се осъществява изключително на основните пазари на дружеството. Накрая, Словения посочва, че продажбата на подразделенията за земеделие, машиностроене и енергетика ще засегне в значителна степен конкурентната позиция на Cimos в автомобилния сегмент като ограничи ресурсите, които преди това са били достъпни благодарение на печалбите, генерирани от продадените дейности.

               (89)

               По отношение на собствения принос Словения посочва, че преструктурирането на дълга, доколкото той не включва държавна помощ, се квалифицира като собствен принос.

         5.   МНЕНИЯ НА ЗАИНТЕРЕСОВАНА СТРАНА

               (90)

               Комисията получи мнения на една заинтересована страна, Cimos. Cimos изцяло подкрепя становищата, представени от Словения в отговора на решението за откриване. То подчерта също така социално-икономическото си значение за страната и региона и изрази увереност във възстановяването на жизнеспособността.

         6.   ДРУГИ МНЕНИЯ

               (91)

               Между септември 2014 г. и март 2015 г. Комисията получи няколко писма от гражданин, г-жа Olga Filakovic, представляваща канадско дружество — Hormess International Limited. В писмата си г-жа Filakovic твърди, че счетоводният баланс на Cimos е увеличен по измамен начин с най-малко 20 млн. евро чрез изпрани пари, което (с натрупаните лихви) възлиза на 35 млн. евро, отпуснати от Словения като част от помощта за преструктуриране; че нейното дружество има право да получи обезщетение и — като кредитор — иска от Cimos и Словения 60 млн. евро — вземане, за което се твърди, че е регистрирано в Окръжния съд на Копер, както и че Cimos е фалшифицирало финансова документация, за да скрие задължения към свои клиенти по отношение на офис сграда, която Cimos не е притежавало, но е продало за 9,75 млн. евро.

               (92)

               Комисията отбелязва, че заинтересовани трети страни са били поканени да представят своите мнения чрез покана, публикувана заедно с решението за откриване на процедурата в Официален вестник на ЕС на 23 май 2014 г. (21) Крайният срок за представяне на мнения е изтекъл на 23 юни 2014 г. Въпреки това в отговор на искането на г-жа Filakovic Комисията е взела под внимание в настоящото разследване предоставената от нея информация. Оценка на твърденията е направена в съображение 160 по-долу.

         7.   МНЕНИЯ НА СЛОВЕНИЯ ОТНОСНО СТАНОВИЩАТА НА ЗАИНТЕРЕСОВАНИТЕ СТРАНИ И ДРУГИ МНЕНИЯ

               (93)

               Словения не е отговорила на мненията на Cimos.

               (94)

               Що се отнася до мненията на г-жа Filakovic, в отговор на искането на Комисията за информация от 18 декември 2014 г. Словения е отхвърлила всички твърдения и ги е обявила за напълно неверни, неразбираеми и неподкрепени с доказателства. Словения поясни по-специално, че независим одитор е извършил одит на финансовите отчети на Cimos като част от задължителните изисквания на процедурата за ЗС, който е издал одиторско становище „без резерви“. Що се отнася до исканите обезщетения в размер на 60 млн. евро, Словения увери, че Cimos няма каквото и да е задължение към Hormess International. През декември 2014 г. Hormess International и словенското дружество SOF ING d.d. подават иск в размер на приблизително 61 млн. евро в съда в производството за ЗС срещу Cimos, но искът не е включен в разглеждането на исковете, извършено от администратора на ЗС, и затова не е регистриран в Окръжния съд в Копер като част от производството по ЗС. Накрая, по отношение на продажбата на офис сградата Словения потвърди, че Cimos е било собственик на сградата, която е продадена на дружество Berny Commerce d.o.o. през 2001 г., което надлежно се е регистрирало в имотния регистър като собственик през 2002 г., както и че не съществува свързан иск срещу Cimos.

         8.   ОЦЕНКА НА ПОМОЩТА

   8.1.   НАЛИЧИЕ НА ДЪРЖАВНА ПОМОЩ

               (95)

               В член 107, параграф 1 от Договора се посочва, че всяка помощ, предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки, е несъвместима с вътрешния пазар.

               (96)

               От това следва, че за бъде квалифицирана дадена мярка като държавна помощ по смисъла на член 107, параграф 1 от Договора, трябва да бъдат изпълнени следните кумулативни критерии: използване на държавни ресурси, приписани на държавата, избирателно предимство за получателя и последици (или опасност от такива), нарушаващи конкуренцията и търговията между държавите членки.

      Мярка 1

               (97)

               Мярката трябва да бъде предоставена от Министерството на финансите, следователно тя очевидно включва държавни ресурси и може да бъде приписана на държавата.

               (98)

               Мярката следва да бъде предоставена само на едно конкретно предприятие, а именно Cimos. Мярката се състои в преобразуване на дълг в собствен капитал в размер на 21,7 млн. евро и разсрочване за сумата от 14,5 млн. евро от вземането на държавата от Cimos, произтичащо от гаранцията за помощта за оздравяване (22). В решението за откриване Комисията достигна до заключението, че преобразуването на дълг в собствен капитал на вземането на държавата, представлява държавна помощ. Това заключение остава валидно и не се оспорва от Словения.

               (99)

               Словения твърди, че разсрочването на вземането на държавата не представлява помощ, тъй като то трябва да се извърши в съответствие с дълговете на Cimos към другите кредитори по ЗС. Комисията счита, че гаранцията за помощ за оздравяване и разсрочването на вземането на държавата, произтичащо от нея, са част от една операция дори ако включват различни финансови инструменти. В този смисъл разсрочването единствено удължава предимството, предоставено на Cimos от помощта за оздравяване. Това се потвърждава и от факта, че на 3 ноември 2013 г., когато Словения е изпратила уведомление за преобразуването в собствен капитал на цялото си вземане, произтичащо от помощта за оздравяване, другите съществуващи кредитори по ЗС не са се съгласили с преструктурирането на дълга на Cimos. С оглед на това Комисията счита, че разсрочването на вземането на държавата предоставя избирателно предимство на Cimos.

               (100)

               В допълнение, без да се засяга заключението, достигнато в предишната точка, Комисията отбелязва, че нито преобразуването, нито разсрочването на вземането на държавата ще бъдат съвместими с принципа на оператор в условията на пазарна икономика, както е обяснено в съображения 104—107 по-долу.

               (101)

               Накрая, мярката е възможно да подобри конкурентната позиция на Cimos на автомобилния пазар, който е отворен за конкуренция от страна на други държави членки. Тя следователно нарушава или заплашва да наруши конкуренцията и засяга търговията между държавите членки.

               (102)

               С оглед на оценката в съображения 97—101 Комисията счита, че мярка 1 представлява държавна помощ.

      Мярка 2

               (103)

               Мярката следва да бъде предоставена от Република Словения, следователно тя очевидно включва държавни ресурси и може да бъде приписана на държавата.

               (104)

               Според съдебната практика икономическите сделки, извършени от публичен орган или публично предприятие, не предоставят предимство на неговия контрагент, и следователно не представляват помощ, ако са извършени в съответствие с обичайните пазарни условия (23) (принцип на оператор в условията на пазарна икономика, ПОУПИ). Този принцип е разработен във връзка с различни икономически операции. По-специално, за да се установи наличието на държавна помощ в случаи на сделки, свързани с вземания по дългове, е необходимо да се сравни поведението на публичните кредитори спрямо поведението на хипотетичните частни кредитори, които се намират в подобна ситуация („тест за ПОУПИ“).

               (105)

               Всеки благоразумен кредитор в условията на пазарна икономика ще извърши собствен предварителен анализ на финансовия резултат от преструктурирането на дълга, например чрез сравняване на очакваната сума за възстановяване в сценария на преструктуриране на дълга с очакваната сума за възстановяване в алтернативния сценарий, в настоящия случай — фалитът на Cimos.

               (106)

               Следователно, ако дадена държава членка твърди, че икономическата операция е в съответствие с теста за ПОУПИ, тя трябва да представи доказателства, че решението да се осъществи операцията е взето въз основа на оценка, която разумен частен кредитор би извършил, за да определи рентабилността на сделката.

               (107)

               В настоящия случай Словения не е представила доказателства, за да докаже, че с приемането на условията за преструктуриране на дълга на държавата е действала като разумен пазарен кредитор. Словения се позовава на доклад на независим оценител на ПФП, който е установил, че всички кредитори заедно ще си възстановят по-голяма сума при ЗС, отколкото при фалит на Cimos. (24) В доклада обаче не се посочва каква сума ще си възстанови държавата самостоятелно, ако избере алтернативния сценарий. Не може да се изключи, че докато кредиторите като цяло имат по-голяма изгода да приемат ЗС, държавата би могла да си възстанови по-голяма част от своите индивидуални вземания, ако беше избрала алтернативния сценарий. Във всеки случай анализът, извършен на равнището на всички кредитори, не би бил достатъчен за индивидуален частен кредитор да вземе решение относно начина на действие, тъй като би могло да има разлики по отношение на наличното обезпечение, класирането на вземанията и т.н. Ето защо Комисията счита, че въпросната мярка предоставя избирателно икономическо предимство на Cimos.

               (108)

               Оценката на въздействието на мярка 1 върху конкуренцията и търговията, описано в съображение 101, е валидна и за мярка 2.

               (109)

               С оглед на оценката в съображения 103—108 Комисията счита, че мярка 2 представлява държавна помощ.

      Мярка 3

               (110)

               Комисията отбелязва, че Gorenjska Banka е частен субект, докато IFC принадлежи към групата на Световната банка, следователно действията на тези два субекта не се приписват на държавата.

               (111)

               При останалите банки, участващи в мярка 3, NLB, Abanka, Banka Celje и NKBM, мажоритарен собственик е държавата, която притежава мнозинството от гласовете в управителните и надзорните съвети. Това е показател за приписване на държавата. Комисията обаче не е открила доказателства в устава, структурата на управление или от друг източник, показващи, че държавата е повлияла върху решенията на съответните банки за приемането на въпросната мярка банки в смисъла на съдебната практика по делото Stardust Marine. (25) Напротив, Словения е представила вътрешни документи, доказващи, че всяка една от банките е направила оценка на предложените условия за преструктуриране въз основа на икономически съображения и в съответствие със своите стандартни вътрешни процеси на вземане на решения. В допълнение преобразуването на дълг в собствен капитал на NLB по делото Adria Airways също не се счита за приписано на държавата (26). Поради тези причини Комисията счита, че решенията на NLB, Abanka, Banka Celje и NKBM за участие в мярка 3 не се приписват на държавата.

               (112)

               DUTB е държавно дружество, създадено през 2013 г. с цел улесняване на преструктурирането на банки, изправени пред сериозни проблеми с ликвидността и платежоспособността. Държавната собственост отново е индикация за приписване на държавата, но това не е достатъчно само по себе си, за да се счита, че мярката се приписва на държавата. Комисията е установила доказателства, показващи, че DUTB е независимо при вземането на решения по отношение на Cimos. На първо място, според учредителният акт на DUTB решенията, например като тези, които засягат Cimos, не изискват разрешение от правителството. Второ, структурата на управление на DUTB наподобява оперативната организация на банка по това, че решенията се вземат от кредитна комисия. Конкретното решение за Cimos е взето от най-високопоставения съвет — кредитната комисия. Трима от седемте членове на управителния съвет не са от Словения и всички освен един са от финансовия сектор. Единственият член на съвета, представляващ държавната администрация (бивш държавен секретар в Министерството на финансите), гласува против преструктурирането на Cimos, но превес вземат гласовете на останалите членове на съвета. Накрая, Словения представи вътрешни документи, доказващи, че DUTB е оценило предложените условия за преструктуриране въз основа на икономически съображения. Ето защо Комисията счита, че решението на DUTB да участват в мярка 3 не може да бъде приписано на държавата.

               (113)

               В този контекст се отбелязва също така, без да се засягат заключенията, направени в съображения 110 и 112 по-горе, че всички кредитори, посочени в съображение 111, както и DUTB, са извършили предварителни анализи за сравняване на различни начини на действие и са установили, че биха си възстановили по-голяма сума при преструктурирането на Cimos, отколкото при ликвидацията му. Ето защо съгласието на тези кредитори с преобразуването на дълг в собствен капитал също може да се счита, че е в съответствие с ПОУПИ и че съответно не включва икономическо предимство за Cimos.

               (114)

               SID Banka е словенска банка за финансиране на износа и развитието, която е 100 % държавна собственост. Всички членове на надзорния съвет на SID, който е утвърдил решението за Cimos, са назначени от правителството, а освен това трима от седем от тях са служители на държавата. Съгласно член 8 от словенския Закон за банките за финансиране на износа и развитието всички решения на SID трябва да се вземат с визия за развитието на Словения. Самата Словения признава, че мисията на SID като банка за развитие се различава от целите на търговските банки (например максимизиране на печалбите). SID се е съгласила на най-неблагоприятните условия за преструктуриране на дълга измежду всички кредитори по ЗС, като е одобрила 58 % намаление на дълга, докато никой от останалите кредитори по ЗС не е одобрил обезценяване, а по-скоро е предпочел преобразуване на дълг в собствен капитал, което предлага възможност за бъдещи капиталови печалби от придобитото акционерно участие в Cimos. Словения не е направила обосновка защо SID е приела по-неблагоприятни условия от другите кредитори по ЗС. Комисията вече е утвърдила в предишно решение, че гаранциите, предоставени от SID, представляват държавни ресурси и държавна помощ. (27) Ето защо Комисията счита, че решението на SID да участва в мярка 3 може да бъде приписано на държавата.

               (115)

               Словения не е представила надеждни доказателства, за да докаже, че решението на SID за участие в мярка 3 е взето въз основа на пазарни съображения. Словения твърди, че SID ще си възстанови 9,9 млн. евро при ЗС и че ще трябва да плати допълнително 6,7 млн. евро в случай на ликвидация на Cimos, което означава, че разликата между двата сценария е 16,6 млн. евро. Това твърдение обаче не е подкрепено с анализ, който да показва как се определят тези суми. Словения е представила такива анализи, направени от другите кредитори по ЗС. В допълнение сумите за възстановяване пораждат съмнения. Не е ясно защо SID ще понесе допълнителни загуби в случай на ликвидация, като се има предвид, че пазарната стойност на обезпечението на SID възлиза на 4,5 млн. евро. От друга страна при размера на сумата за възстановяване в случай на преструктуриране изглежда не се взема предвид загубата на 27,5 млн. евро в резултат на обезценяването. Всеки разумен пазарен кредитор би извършил финансов анализ преди да вземе решение за начина на действие. Въз основа на наличните доказателства Комисията счита, че SID не е извършила такъв анализ преди да се съгласи с обезценяването, т.е. не е имала поведение на разумен пазарен кредитор. Ето защо предоставената от SID мярка предоставя избирателно икономическо предимство на Cimos.

               (116)

               Оценката на въздействието на мярка 1 върху конкуренцията и търговията, описано в съображение 101, е валидно и за мярката, предоставена от SID.

               (117)

               С оглед на оценката в съображения 110—116 Комисията счита от една страна, че мярка 3 представлява държавна помощ, доколкото се предоставя от SID. От друга страна преструктурирането на дълга по мярка 3 от Gorenjska Banka, IFC, NLB, Abanka, Banka Celje, NKBM и DUTB не включва държавна помощ.

      Мярка 4

               (118)

               Нито един от клиентите, които имат принос към инструмента New Money, не се контролира от държавата и следователно техните решения не се приписват на държавата. Що се отнася до приноса на банките по New Money, техните решения относно Cimos са оценени в съображения 110 и 112 като такива, които не се приписват на държавата, с изключение на SID. В допълнение публичните банки са се включили в инструмента New Money при същите условия като частната банка Gorenjska Banka и IFC.

               (119)

               Освен това успоредно с банките участват и частни клиенти, които са се съгласили да предоставят финансиране за Cimos в същия размер, но при значително по-малко благоприятни условия. Приносът на клиентите не е обезпечен и върху него не се начислява лихва. Приносът на банките по New Money от друга страна е обезпечен със свръхпривилегировано обезпечение и носи лихва в размер на 6-месечен EURIBOR + 5 % на годишна база, т.е. по-висока от лихвата, предвидена за дружествата във финансови затруднения с висока обезпеченост в съобщението на Комисията относно референтните лихвени проценти (28), в което се изисква приближаване до пазарните лихвени проценти.

               (120)

               Предоставянето на инструмента New Money е от решаващо значение за възстановяване на жизнеспособността на дружеството. Без него Cimos не би било в състояние да плаща на доставчиците си в краткосрочен план и съответно да продължи дейността си. В този смисъл той е икономически обоснован и за кредиторите, които са приели преструктурирането на дълга с цел да увеличат слабо експозицията си, за да се увеличи вероятността за възстановяване на жизнеспособността на дружеството и да си възстановят в крайна сметка оставащия дълг.

               (121)

               Що се отнася до SID обаче, Комисията отбелязва, че в допълнение към приноса на банката към инструмента New Money при същите условия като останалите банки тя също така предоставя държавна помощ (вж. по-горе мярка 3). Освен това поради правния си статут като публична банка за развитие всичките ѝ действия се приписват на държавата. Мерки 3 и 4 се предоставят едновременно и преследват същата цел, а именно преструктурирането на Cimos. Според съдебната практика следователно те трябва да бъдат оценени заедно за съответствие с теста за ПОУПИ (29). Без да е необходимо извършване на подробно изчисление, е ясно, че общите условия за SID не са равностойни. Ето защо приносът на SID към инструмента New Money трябва да се разглежда като държавна помощ.

               (122)

               С оглед на оценката в съображения 118—120 Комисията счита, че мярка 4, с изключение на приноса на SID, не представлява държавна помощ.

      Мярка 5

               (123)

               Нито един от доставчиците, участващи в доброволното преструктуриране на дълга спрямо Cimos, не е собственост на и не подлежи на контрола на държавата, затова решенията им за участие в мярка 5 не се приписват на държавата и мярка 5 не представлява държавна помощ.

      Мярка 6

               (124)

               Лизингодателят, Hypo Leasing d.o.o., принадлежи към Hypo Group Alpe Adria („групата HGAA“), която е собственост на австрийската държава. Комисията не е открила доказателства, че лизингодателят преследва интереси, различни от търговските интереси, или че Австрия в оказала влияние върху решението му относно преструктурирането на лизинговите задължения на Cimos. Изглежда малко вероятно Австрия да окаже натиск върху групата HGAA, за да бъде предоставена държавна помощ на дружество в затруднение, което се намира в друга държава членка. Комисията отбелязва също така, че условията, при които HGAA може да осъществява дейност, са ограничени от ангажиментите, съдържащи се в решението на Комисията относно държавната помощ (30). В допълнение Австрия се е задължила в това решение да не предоставя допълнителна помощ на дружества от трупата HGAA.

               (125)

               Ето защо Комисията счита, че решението на лизингодателя да преструктурира експозицията си спрямо Cimos не се приписва на държавата и затова мярка 6 не представлява държавна помощ.

      Мярка 7

               (126)

               Банките, които участват в доброволното преструктуриране на дълга, не се контролират от държавата и следователно решенията им за участие в преструктурирането на Cimos не се приписват на държавата. Ето защо мярка 7 не включва държавна помощ.

      Мярка 8

               (127)

               Нито един от клиентите, ангажирали се да осигурят финансиране по отношение на капиталовите разходи, не се контролира от държавата, следователно поведението им не се приписва на държавата. Ето защо мярка 8 не представлява държавна помощ.

      Заключения относно съществуването на държавна помощ

               (128)

               Комисията достига до заключението, че мерки 1, 2 и част от мерки 3 и 4 (доколкото са осигурени от SID) представляват държавна помощ.

               (129)

               Държавната помощ възлиза на 80,3 млн. евро, съответстващи на преобразуването на дълг в собствен капитал от страна на държавата и преобразуването на дълг в собствен капитал, обезценяването и приноса към инструмента New Money от страна на SID (31). В допълнение държавната помощ включва до 16,6 млн. евро, съдържащи се в разсрочването на дълга. Елементът на помощ, съдържащ се в разсрочването на дълга, се определя като разликата между номиналната стойност на вземанията на държавата и заемите на SID към датата на ЗС и нетната настояща стойност (ННС) на тези вземания и кредити, изчислена съгласно погасителния план, както е приет от кредиторите съгласно ЗС, т.е. предполага се десетгодишен срок на изплащане с гратисен период от 2 години, лихвен процент от EURIBOR + 2,5 %, дисконтиран с подходящ сконтов процент. (32) Точният размер на помощта, съдържаща се в разсрочването на дълга, не може да се установи, тъй като например бъдещият курс на EURIBOR не е известен.

         8.2.   ЗАКОНОСЪОБРАЗНОСТ НА ДЪРЖАВНАТА ПОМОЩ

               (130)

               В съответствие с член 3 от Регламент (ЕО) № 659/1999 на Съвета (33) помощта не се въвежда в действие преди Комисията да вземе или да се счита, че е взела решение за разрешаване на такава помощ („задължение за отлагане“).

               (131)

               Съгласно отговора на Словения от 30 януари 2015 г. на искането на Комисията за информация решението за процедурата за ЗС е било планирано да бъде взето през април 2015 г. Доколкото е известно на Комисията обаче, към момента не е предоставена помощ за преструктуриране на Cimos. Ето защо изглежда, че Словения е спазила задължението за отлагане досега.

         8.3.   СЪВМЕСТИМОСТ НА ДЪРЖАВНАТА ПОМОЩ

               (132)

               В член 107, параграф 3, буква в) от Договора се предвижда, че може да бъде разрешена държавна помощ, която има за цел да насърчи развитието на някои икономически дейности или на някои икономически региони, доколкото такава помощ не засяга по неблагоприятен начин условията на търговия до степен, която противоречи на общия интерес.

               (133)

               Словения е отправила уведомление за мерките като помощ за преструктуриране съгласно Насоките. С оглед на предишното решение на Комисията относно помощта за оздравяване за Cimos и финансовите затруднения на Cimos, описани по-долу, Комисията е съгласна, че настоящият случай включва помощ за преструктуриране, която трябва да бъде оценена с оглед на критериите от Насоките, за да се установи дали може да бъде съвместима с вътрешния пазар в съответствие с 107, параграф 3, буква в) от Договора.

         8.4.   ПРЕДПРИЯТИЕ В ЗАТРУДНЕНИЕ

               (134)

               Съгласно точка 12, буква а) и точка 14 от Насоките (34) само предприятия в затруднение имат право на помощ за преструктуриране. За да отговоря на изискванията за предприятие в затруднение, дружеството трябва да изпълни критериите в точка 10 или точка 11 от Насоките.

               (135)

               Съгласно точка 10 се счита, че дадено предприятие е в затруднение, когато:

                           а)

                           в случай на дружество с ограничена отговорност, когато първоначално регистрираният му капитал е намалял с повече от половината и повече от една четвърт от този капитал е бил загубен през предходните 12 месеца;

                           б)

                           в случай на дружество, при което част от членовете носят неограничена отговорност за дълговете на дружеството, когато повече от половината капитал, посочен в баланса на предприятието, е изразходван и повече от една четвърт от този капитал е бил загубен през предходните 12 месеца;

                           в)

                           каквото и да е по вид предприятие, което отговаря на критериите на вътрешното право за прилагане на процедура по обявяване в несъстоятелност.

               (136)

               В решението за откриване Комисията отбелязва, че Cimos, като дружество с ограничена отговорност, отговаря на критериите, посочени в точка 10, буква а) от Насоките. Според консолидирания финансов отчет към 31 декември 2012 г. то е загубило повече от половината от регистрирания си капитал (108 %) и повече от една четвърт от този капитал през последните 12 месеца (137 %) (35). Ето защо Комисията счита, че Cimos отговаря на критериите за предприятие в затруднение въз основа на точка 10, буква а) от Насоките.

               (137)

               Оттогава насам финансовото положение на Cimos е продължило да се влошава. Към 31 декември 2013 г. дружеството е отчело отрицателен собствен капитал в размер на 103,3 млн. евро. Според предварителните (неодитирани) резултати за първите 10 месеца на 2014 г. Cimos е регистрирало нетна загуба от 74,3 млн. евро, което означава, че отрицателният му собствен капитал допълнително се е увеличил. В предишни дела (36) Комисията е достигнала до заключението, че когато дадено дружество има отрицателен собствен капитал, съществува предварително предположение, че са изпълнени критериите от точка 10, буква а) от Насоките, какъвто би бил случаят със Cimos. Общият съд също констатира (37), че дружество с отрицателен собствен капитал е дружество в затруднение.

               (138)

               В допълнение от 3 юни 2014 г. нататък съдът е наложил на Cimos процедура за задължителен сетълмент съгласно словенското законодателство в областта на несъстоятелността по искане на кредиторите на дружеството. Затова то отговаря и на условието на точка 10, буква в) от Насоките.

               (139)

               Съгласно точка 12 от Насоките едно новосъздадено предприятие не е приемливо за помощ за оздравяване или преструктуриране. По принцип едно предприятие се счита за новосъздадено през първите три години след започването на дейност в съответната област. Cimos започва да функционира през 1972 г., регистрирано е в настоящата си форма през 1975 г. и развива дейност в настоящата област оттогава насам. Ето защо то не може да се счита за новосъздадена предприятие.

               (140)

               В точка 13 от Насоките се установява, че предприятие, принадлежащо или поето от по-голяма икономическа група, обикновено не е приемливо за предоставяне на помощ за оздравяване или преструктуриране, освен когато може да се докаже, че затрудненията на предприятието са вътрешни, а не са резултат от произволно разпределение на разходите в рамките на групата, като затрудненията са прекалено големи, за да може групата сама да се справи с тях.

               (141)

               Cimos не принадлежи към и не е поето от по-голяма икономическа група. Ето защо критериите, посочени в точка 13 от Насоките, не изключват възможността то да получи помощ за преструктуриране.

               (142)

               Комисията достига до заключението, че Cimos е предприятие в затруднение от 2012 г. нататък и отговаря на условията за помощ за преструктуриране.

         8.5.   ПРИНЦИПЪТ „ЕДИН ПЪТ — ПОСЛЕДЕН ПЪТ“

               (143)

               Съгласно точка 73 от Насоките, ако съответното предприятие вече е получавало помощ за оздравяване или преструктуриране в миналото, включително и помощ, за която не е отправено уведомление, както и когато са изтекли по-малко от 10 години от предоставяне на помощта за оздравяване или приключване на периода за преструктуриране или ако прилагането на плана за преструктуриране е било спряно (което от двете е настъпило последно), Комисията няма да разрешава по-нататъшна помощ за оздравяване или преструктуриране.

               (144)

               Словения е уведомила Комисията, че дружеството не е получавало помощ за оздравяване или преструктуриране през последните десет години освен помощта за оздравяване, за която не е отправено уведомление, одобрена от Комисията, както е описано в съображение 1 (38).

         8.6.   ВЪЗСТАНОВЯВАНЕ НА ДЪЛГОСРОЧНАТА ЖИЗНЕСПОСОБНОСТ

               (145)

               За да се счита дадена мярка за съвместима съгласно точки 34—37 от Насоките, планът за преструктуриране трябва да възстановява дългосрочната жизнеспособност на предприятието в рамките на разумен срок и въз основа на разумни предположения за бъдещите условия за дейност. Планът трябва да дава възможност на дружеството да покрива всичките си разходи след преструктурирането и очакваната възвръщаемост на капитала трябва да бъде достатъчна, за да осигури възможност на преструктурираното предприятие да се конкурира на пазара със свои собствени сили. Планът за преструктуриране трябва да описва обстоятелствата, които са предизвикали затруднението на дружеството, въз основа на които да се прецени дали предложените мерки за преструктуриране са целесъобразни.

               (146)

               Планът за преструктуриране предвижда Cimos да си възвърне дългосрочната жизнеспособност през 2015 г. според реалистичния сценарий на финансовите прогнози и през 2017 г. според песимистичния сценарий (виж таблица 5). Очаква се дружеството да генерира нетни печалби и положителни оперативни парични потоци, което означава, че ще бъде в състояние да покрива всичките си разходи след завършване на преструктурирането, включително амортизацията и финансовите разходи. Очакваната възвръщаемост на капитала е прогнозирана да бъде от 7,6 % до 14,5 % съответно през 2018 г. и 2019 г., т.е. в периода след преструктурирането. Като се има предвид, че доходността на словенските десетгодишни държавни облигации, често разглеждана като възвръщаемост, близка до тази на безрисковите инвестиции, е приблизително 1 %, очакваната възвръщаемост на капитала дава на инвеститорите разумна приемлива премия за риск и може да се счита за достатъчна, за да осигури възможност на Cimos да се конкурира на пазара със свои собствени сили.

               (147)

               Финансовите прогнози се основават на предпазливи предположения. Първоначалните прогнози са за намаляване на продажбите поради очакваната загуба на клиенти, предизвикана от финансовите затруднения, свързани с процедурата за ЗС. Според прогнозите приходите се очаква да спаднат от 358,1 млн. евро през 2015 г. на 316 млн. евро през 2018 г. преди да започнат да нарастват през 2019. Това е значително по-малко, отколкото в периода преди преструктурирането, когато приходите са надвишавали 400 млн. евро. Настоящата прогноза е също така много по-ниска от съдържащата се в първоначалния план, за който е отправено уведомление, в който е било прогнозирано продажбите да останат на стабилно ниво от 400 млн. евро в периода 2015—2017 г. С оглед на това и като се вземе предвид, че вече резервираните поръчки, възлизат на повече от 95 % от планираните продажби през 2015 г. и 2016 г. и на повече от 80 % от планираните продажби през 2017 г., както и като се имат предвид очакваните ползи от прилагането на мерките за преструктуриране на продажбите, е разумно да се приеме, че прогнозата за продажбите, съдържаща се в актуализирания план за преструктуриране, е постижима.

               (148)

               Разходите са прогнозирани въз основа на предходни резултати, като се вземат предвид очакваните ползи от прилагането на мерките за преструктуриране. Комисията отбелязва, че значителните икономии на разходи са свързани с мерките, върху които дружеството има относително високо влияние, като например съкращаване на работната сила или консолидиране на производствените мощности, което увеличава вероятността да бъдат изпълнени съгласно плана. Съкращаването на работната сила по-специално следва да доведе до намаляване на променливите разходи, а продажбата на работещите на загуба заводи следва да намали амортизацията и да повиши рентабилността. Кредиторите по ЗС и другите заинтересовани страни (клиенти, доставчици, лизингодателят) са се договорили за преструктуриране на дълга, което гарантира, че мерките за финансово преструктуриране също ще бъдат приложени съгласно плана. Това, заедно с останалите ползи, значително ще намали финансовите разходи на дружеството. Ето защо планираните икономии на разходи също изглеждат постижими.

               (149)

               В решението за откриване Комисията изрази съмнение относно възстановяването на жизнеспособността въз основа на това, че към онзи момент банките не са имали договореност за преструктурирането на дълга на Cimos. Това съмнение вече е разсеяно, тъй като банките са се съгласили да преструктурират дълга на Cimos чрез процедурата за ЗС.

               (150)

               Според плана за преструктуриране Cimos ще се нуждае от допълнително финансиране в размер общо на 25 млн. евро през 2018 г. и 2019 г., за да финансира операции. Комисията отбелязва, че според графика за преструктуриране дружеството ще е изпълнило основните мерки за преструктуриране към този момент и ще си е възвърнало рентабилността. Първоначалното намаляване на задлъжнялостта (чрез преобразуване на дълг в собствен капитал, отписване и частично погасяване) ще подобри кредитния рейтинг на Cimos и ще освободи част от активите, които в момента са отдадени като залог на кредиторите с цел използване за бъдещо обезпечение. Това следва да осигури възможност на Cimos да получи необходимото финансиране на пазара съгласно плана.

               (151)

               В плана за преструктуриране са описани обстоятелствата, довели до затрудненията на Cimos, а именно свръхзадлъжнялостта и оперативната неефективност. Комисията отбелязва, че планът предвижда мерки, насочени специално за справяне с тези трудности.

               (152)

               Преобразуването на дълг в собствен капитал от страна на големите кредитори ще доведе до намаляване на вземанията им с 60 %. В резултат на това общите финансови задължения на Cimos ще намалеят от 422 млн. евро през 2013 г. на 184 млн. евро през 2017 г. Съотношението дълг към собствен капитал ще намалее от 17,7 през 2012 г. (последната година, когато собственият капитал е имал положителна стойност) на 3 през 2017 г., което е много по-устойчиво ниво. В допълнение останалите 40 % от дълга към кредиторите по ЗС следва да бъдат погасени при по-благоприятни условия, включително и по-дълъг период на погасяване и двегодишен гратисен период. Това допълнително ще намали текущата и бъдещата тежест на погасяването. За съотношението на EBITDA към лихвата, чрез което се измерва способността на дружеството да обслужва дълга, е прогнозирано увеличение от 1 през 2013 г. на 5,4 през 2017 г.

               (153)

               Освен това доставчиците са дали съгласието си да намалят размера на вземанията си, което допълнително ще намали общия дълг и ще осигури непрекъснатост на операциите. Всички мерки за финансово преструктуриране, включително по-специално съгласието на клиентите да бъдат съкратени сроковете за плащане, допълнително ще подобри ликвидността. Паричните потоци, облекчени от липсата на задължение да се погасява преструктурираният дълг или вследствие на по-бързо получаване на плащания от клиенти, ще могат да се използват и за финансиране на изпълнението на мерките за оперативно преструктуриране, насочени към отстраняване на втората причина за затрудненията, а именно оперативната неефективност.

               (154)

               В рамките на оперативното преструктуриране Cimos предприе редица мерки за намаляване на разходите, включително по-специално съкращаване на работната сила, консолидиране на операции чрез намаляване на броя на заводите, намаляване на режийните разходи и подобряване на управлението на процесите. Дружеството желае да пренасочи операциите си към основната автомобилна дейност. Целта на мерките за оперативно преструктуриране е да се реализират общо 27 млн. евро икономии на разходи на година, чийто размер е много по-висок отколкото съгласно първоначалния план за преструктуриране, за който е отправено уведомление. Чрез намаляване на разходите ще се подобри рентабилността, която в контекста на намаления брой работници и капитал ще допринесе за повишена оперативна ефективност.

               (155)

               С оглед на констатациите в съображения 152—154 Комисията счита, че предложените мерки за преструктуриране са подходящи за справяне с причините за затрудненията, определени в плана за преструктуриране.

               (156)

               Приносът на частните банки, клиентите и доставчиците към финансовото преструктуриране е знак за доверието им в Cimos и дава допълнително основание да се счита, че планът за преструктуриране е в състояние да възстанови дългосрочната жизнеспособност.

               (157)

               Независимият бизнес оценител на ПФП също заключи, че планът за преструктуриране е вероятно да направи Cimos ликвидно и платежоспособно в краткосрочен и дългосрочен план.

               (158)

               Освен това Комисията отбелязва, че продължителността на плана за преструктуриране е ограничена до по-малко от четири години, т.е. от февруари 2014 г. до 2017 г. Този период на преструктуриране изглежда целесъобразен предвид обхвата на планираните мерки за преструктуриране, техния график за изпълнение и очакваната дата за възстановяване на жизнеспособността.

               (159)

               Комисията отбелязва, че актуализираният план за преструктуриране не е нов, а само допълнително развит вариант на първоначалния план за преструктуриране, за който е отправено уведомление, въз основа на резултата от ЗС. В него се преследват точно същите цели за преструктуриране, както в първоначалния план за преструктуриране, за който е отправено уведомление, а именно намаляване на свръхзадлъжнялостта, възстановяване на ликвидността, подобряване на оперативната ефективност и пренасочване на операции към основния автомобилен сегмент. Най-важната мярка за преструктуриране по отношение на финансовото въздействие, преобразуването и разсрочването на финансовия дълг, остава същата, макар и при леко променени условия и със задължителна, отколкото с доброволна процедура. Останалите мерки за преструктуриране не се различават по същество в сравнение с първоначалния план, за който е отправено уведомление, но са засилени, за да се постигнат по-големи икономии на разходи. Както първоначалният план, за който е отправено уведомление, така и актуализираните планове се основават на същия бизнес модел и стратегия. Комисията вече е одобрила в предишни решения подобни актуализации на планове за преструктуриране, за които е отправено уведомление (39).

               (160)

               Що се отнася до твърденията на г-жа Filakovic, описани в съображение 91, Комисията отбелязва, че финансовите отчети на Cimos са разгледани от независим одитор, който е издал становище „без резерви“ за тях и не е съобщил данни за предполагаема измама и пране на пари. По отношение на предоставянето от страна на Словения на 35 млн. евро на Cimos като част от помощта за преструктуриране Комисията отбелязва, че през юли 2013 г. е одобрила гаранция за помощ за оздравяване за Cimos в размер на 35 млн. евро (40). Гаранцията, която трябва да се преобразува в собствен капитал като част от помощта за преструктуриране, не включва прехвърляне на парични средства към Cimos, следователно не може да е финансирана чрез пране на пари. Накрая, що се отнася до предполагаемите вземания на дружеството на г-жа Filakovic и клиентите ѝ от Cimos, въз основа на наличната информация, Комисията не е установила наличието на подобни искове. С оглед на това Комисията счита, че твърденията са необосновани и не засягат оценката на помощта за преструктуриране.

               (161)

               С оглед на изложеното по-горе Комисията заключава, че предложените мерки за преструктуриране могат да осигурят възстановяване на дългосрочната жизнеспособност на дружеството в рамките на разумен срок и въз основа на реалистични предположения.

         8.7.   ИЗБЯГВАНЕ НА НЕОПРАВДАНО НАРУШАВАНЕ НА КОНКУРЕНЦИЯТА (КОМПЕНСАТОРНИ МЕРКИ)

               (162)

               Съгласно точки 38—42 от Насоките трябва да се предприемат компенсаторни мерки, за да се гарантира, че неблагоприятните ефекти на помощта по отношение на условията за търговия са смекчени във възможно най-голяма степен. Помощта не трябва да поражда необосновано нарушаване на конкуренцията. Това обикновено означава ограничаване на присъствието на дружеството на неговите пазари в края на периода на преструктуриране. Компенсаторните мерки следва да бъдат пропорционални на нарушаващия ефект на помощта и по-специално на размера и относителното значение на предприятието на неговия пазар или пазари. Закриването на губещи дейности не може да се счита за ефективна компенсаторна мярка. Степента на компенсаторните мерки трябва да бъде установена въз основа на всеки отделен случай и с оглед на целта за възстановяване на дългосрочната жизнеспособност на предприятието. Освен това в съответствие с точка 7 от Насоките, Комисията ще изиска компенсаторни мерки, които свеждат до минимум ефекта върху конкурентите.

               (163)

               Компенсаторните мерки следва да не застрашават способността на дружеството да си възвърне дългосрочната жизнеспособност след изпълнението на плана за преструктуриране, както е предвидено в точка 38 от Насоките.

               (164)

               Cimos е предложило две компенсаторни мерки:

                           —

                           продажба на подразделенията за земеделие, машиностроене и енергетика,

                           —

                           продажба на три завода в автомобилния сегмент в […].

               (165)

               По отношение на първата компенсаторна мярка Cimos вече е продало въпросните три подразделения. Те са представлявали общо около 20 % от приходите на дружеството и са били печеливши преди преструктурирането.

               (166)

               Комисията отбелязва, че достатъчни могат да се считат само компенсаторните мерки, които засягат присъствието на получателя на основния му пазар (41). Ето защо продажбата на тези подразделения по принцип не може да бъде приета като компенсаторна мярка. Независимо от това чрез продажбата на неосновните подразделения Cimos не само е загубило своя пазарен дял във вторичните сегменти, но и значително е отслабена конкурентната му позиция и в крайна сметка присъствието му на основния му, т.е. на автомобилния пазар. Това е така, защото печалбите, които Cimos би реализирало от продадените подразделения (приблизително 90 млн. евро за периода 2011—2013 г.), които са били печеливши преди преструктурирането, е можело да бъдат използвани по друг начин за финансиране на разширяването на дела му на основния пазар.

               (167)

               Що се отнася до втората компенсаторна мярка, всички заводи са свързани с основния пазар на Cimos и са били печеливши преди преструктурирането, както е показано в таблица 6. Те представляват намаляване на капацитета с 15 % по отношение на броя на заводите и около 4 % от общите приходи и 4,5 % от приходите от автомобилния сегмент. Чрез продажбата на тези заводи Cimos ще се откаже от своя пазарен дял в полза на конкурентите си, ще изгуби клиенти и ще свие продуктовата си гама.

               (168)

               След продажбите, посочени в съображение 164, единствената останала дейност на Cimos ще бъде автомобилното подразделение, която е основната и единствена оставаща дейност на дружеството и затова е необходима за възстановяването на жизнеспособността. Размерът на автомобилното подразделение вече е намален чрез продажбата на заводи в резултат на компенсаторни мерки или мерки за преструктуриране. С оглед на това по-нататъшните продажби наистина биха могли да застрашат целта да бъде възстановена дългосрочната жизнеспособност.

               (169)

               Изпълнението на компенсаторните мерки, съчетано с продажбата на активи, предвидено като част от плана за преструктуриране, значително ще намали капацитета на Cimos и ще му попречи да получи неоправдано конкурентно предимство благодарение на помощта за преструктуриране.

               (170)

               Освен това съгласно точка 56 от Насоките условията за разрешаване на помощта са по-малко строги по отношение на прилагането на компенсаторни мерки в подпомагани райони. Комисията отбелязва, че Cimos се намира в подпомаган район съгласно член 107, параграф 3, буква в) от Договора.

               (171)

               Ето защо предложените мерки представляват действителна компенсация за нарушаването на конкуренцията, причинена от предоставянето на помощта, и са напълно достатъчни, за да се гарантира, че неблагоприятните ефекти по отношение на условията за търговия, произтичащи от помощта, са сведени до минимум.

               (172)

               Следователно се счита, че горепосочените компенсаторни мерки са в съответствие с точки 38—42 от Насоките.

         8.8.   СВЕДЕНА ДО МИНИМУМ ПОМОЩ, СОБСТВЕН ПРИНОС

               (173)

               Съгласно точки 43—45 от Насоките помощта трябва да бъде ограничена до стриктния минимум, необходим за осъществяване на преструктурирането. От получателя се очаква да допринесе съществено към плана за преструктуриране със свои собствени ресурси, включително с продажбата на активи, които не са от съществено значение за оцеляването на дружеството, или с външно финансиране при пазарни условия. Този принос трябва да е реален, т.е. действителен, без да се включват никакви бъдещи печалби, като например парични потоци, и е признак, че пазарите вярват, че дружеството може да възстанови жизнеспособността си. Той не трябва да включва допълнителна държавна помощ. За големи предприятия като Cimo делът на собствения принос трябва да бъде поне 50 % от разходите за преструктуриране.

               (174)

               Според Словения собственият принос, предложен от Cimos, представлява 94 % от общите разходи за преструктуриране и се състои от източниците, изброени в таблица 7.

                  Таблица 7

                  Източници на собствен принос

                           Източник

                           млн. евро

                           Инструмент New Money

                           39

                           Капиталови разходи, финансирани от Cimos

                           8,5

                           Капиталови разходи, финансирани от клиенти

                           9,8

                           Възнаграждение за продажбата на подразделението за енергетика (Litostroj Power)

                           18,0

                           Преобразуване на дълг в собствен капитал и неначисляване на лихва върху банкови заеми (без SID)

                           120,2

                           Неначисляване на лихви върху заеми

                           5,3

                           Обезценяване от доставчици

                           21,8

                           Обезценяване от лизингодателя

                           6

                           Обезценяване на банков дълг

                           8,3

                           Преобразуване на дълг в собствен капитал и обезценяване на дълга към SID

                           28,5

                           Преобразуване на дълг в собствен капитал по отношение на държавни гаранции

                           23,4

                           Неначисляване на лихви върху помощта за оздравяване

                           1,2

                           Принос на Cimos към финансирането на компромис, направен от доставчици

                           39,0

                           Общо деклариран собствен принос

                           329,0

                              Източник: План за преструктуриране.

               (175)

               Инструментът New Money е потвърден в споразумението за финансиране, въз основа на което банките по New Money и клиентите по New Money са се договорили да предоставят на Cimos общо 38,4 млн. евро (19,2 млн. евро всеки) при условията, описани в съображение 25. Словения е информирала Комисията, че разликата в сравнение с посочения в уведомлението размер на собствения принос от този източник, равен на 39 млн. евро, се дължи на клиента Eaton, който е платил средствата в началото на януари 2015 г., и ще се обърне към банките за предоставяне на допълнително финансиране (споразумението предвижда равно финансиране от страна на клиентите и от страна на банките). Комисията не разполага с доказателства, че Eaton наистина е платило средствата и че банките са предоставили равностойно финансиране. В допълнение, както е заключено в раздел 8.1, участието на SID в инструмента New Money в размер на 6,7 млн. евро представлява държавна помощ и затова не може да се разглежда като източник на собствен принос. Комисията заключава, че инструментът New Money в размер на 31,7 млн. евро представлява ефективен източник на собствен принос.

               (176)

               Между януари и септември 2014 г. Cimos е изразходвало 17,6 млн. евро за капиталови разходи от собствените си ресурси. Ето защо общата сума от 8,5 млн. евро, предложена от Cimos, може да се приеме като собствен принос.

               (177)

               Cimos е подписало двустранни споразумения с клиентите си, въз основа на които те ще предоставят заем за Cimos за финансиране на капиталовите разходи. Тъй като въпросните клиенти не са собственост на държавата, това участие е реално, не включва държавна помощ и може да бъде прието.

               (178)

               На 12 май 2014 г. Cimos продава дъщерното си дружество Litostroj Power на частно предприятие от Чешката република за 21,4 млн. евро. Cimos предложи 18 млн. евро като свой собствен принос от този източник. Приносът е реален, не включва държавна помощ и следователно може да бъде приет.

               (179)

               Собственият принос под формата на преобразуване на дълг в собствен капитал от страна на банките, доколкото е направена оценка, че не включва държавна помощ, е определен като финансова полза за Cimos, произтичаща от липсата на необходимост от погасяване на заемите, които понастоящем възлизат на стойност 121 млн. евро (42). Вместо да погасява тези заеми, Cimos ще ги превръща в собствен капитал, което не води до бъдещи изходящи парични потоци по отношение на тези заеми. Cimos ще разполага с ликвидните средства, получени в резултат на преобразуването, за да финансира разходите за преструктуриране. Приемайки преобразуването, кредиторите по ЗС поемат риск от капиталова загуба, ако собственият капитал на Cimos изгуби стойност след преобразуването, което е знак за доверието им във възстановяването на жизнеспособността.

               (180)

               Според условията на ЗС няма да се начислява лихва върху банковите заеми, посочени в предходното съображение, от 3 юни 2014 г. (датата на започване на ЗС) до решението на съда, потвърждаващо ЗС, което представлява допълнителна полза за Cimos в размер на 5,3 млн. евро.

               (181)

               Обезценяването, предоставено от доставчиците и лизингодателя, е потвърдено чрез споразумения, описани съответно в съображения 42 и 43, и следователно е реално. Това ще освободи ликвидни средства за финансиране на разходите за преструктуриране, които в противен случай би трябвало да бъдат изразходвани за изплащане на свързаните с преструктурирането задължения.

               (182)

               Обезценяването на банковия дълг за сумата от 8,3 млн. евро съответства на очаквания принос от „неподдържащите“ кредитори, които не са се съгласили с условията на ЗС, но гласовете им ще бъдат по-малко от мнозинството на поддържащите кредитори. При липсата на съгласие от страна на съответните банки Комисията не счита този принос за реален, нито за признак за доверието им във възстановяването на жизнеспособността на Cimos.

               (183)

               Според заключението, направено в раздел 8.1, преобразуването и обезценяването на дълга на SID представляват държавна помощ. Поради тази причина те не може да се разглеждат като източник на собствен принос.

               (184)

               По същия начин преобразуването на дълг в собствен капитал на вземанията на държавата, произтичащи от гаранционните схеми, и неначисляването на лихви върху вземанията на държавата, произтичащи от гаранцията за помощ за оздравяване (след 3 юни 2014 г.), са оценени като представляващи държавна помощ и като такива не може да се разглеждат като собствен принос.

               (185)

               Накрая, в плана за преструктуриране се предвижда приносът на Cimos към финансирането на компромиса от страна на доставчиците (погасяване на разсрочен дълг) да се финансира от „бъдещите печалби“. Словения е информирала Комисията, че този дълг възлиза на 34,2 млн. евро, като оставащите 4,8 млн. евро вече са изплатени на доставчиците. Съгласно точка 43 от Насоките собственият принос не трябва да включа бъдещи печалби. Ето защо Комисията счита, че само 4,8 млн. евро представляват отговарящ на принципите собствен принос от този източник.

               (186)

               Въз основа на тези съображения Комисията заключава, че собствен принос в размер на 226,1 млн. евро отговаря на критериите от Насоките. Тази сума възлиза на 64,5 % от общите разходи за преструктуриране, което е над прага от 50 %, изискван за големите предприятия.

      Заключение относно съвместимостта на помощта за преструктуриране

               (187)

               Комисията стига до заключението, че помощта за преструктуриране отговаря на изискванията за съвместимост от Насоките.

         9.   ЗАКЛЮЧЕНИЕ

               (188)

               Комисията заключава, че мерки 1 и 2 и част от мерки 3 и 4 (доколкото са предоставени от SID) представляват държавна помощ по смисъла на член 107, параграф 1 от Договора, която е съвместима с вътрешния пазар въз основа на член 107, параграф 3, буква в) от Договора във връзка с Насоките,

         ПРИЕ НАСТОЯЩОТО РЕШЕНИЕ:
   Член 1
   Държавната помощ в размер на 96,9 млн. евро, която Словения възнамерява да приведе в действие в полза на групата Cimos, е съвместима с вътрешния пазар по смисъла на член 107, параграф 3, буква в) от Договора.
   С оглед на това привеждането в действие на помощта в размер на 96,9 млн. евро се разрешава при условието, посочено в член 2.
   Член 2
   Словения представя редовни доклади относно изпълнението на плана за преструктуриране, представен на 3 октомври 2014 г. Първият доклад се представя на Комисията не по-късно от шест месеца след датата на настоящото решение. Следващите доклади се изпращат на Комисията най-малко веднъж годишно до края на 2017 г.
   Член 3
   Адресат на настоящото решение е Република Словения.

      Съставено в Брюксел на 8 юни 2015 година.

            За Комисията

         Margrethe VESTAGER

            Член на Комисията

      (1)  Считано от 1 декември 2009 г., членове 87 и 88 от Договора за ЕО стават съответно членове 107 и 108 от Договора за функционирането на Европейския съюз (ДФЕС). Двата набора от разпоредби по същество са еднакви. За целите на настоящото решение позоваванията на членове 107 и 108 от ДФЕС следва да се разбират като позовавания на съответно членове 87 и 88 от Договора за ЕО, когато е уместно. С ДФЕС се въвеждат и някои терминологични промени, като например замяната на „Общност“ със „Съюз“ и на „общ пазар“ с „вътрешен пазар“. В настоящото решение се използва терминологията от ДФЕС.

      (2)  ОВ C 156, 23.5.2014 г., стр. 63.

      (3)  Вж. бележка под линия 2.

      (4)  Тъй като получателят на помощта за оздравяване е групата Cimos и помощта за преструктуриране трябва да бъде оценена на същото равнище, Словения поясни, че счита групата Cimos за получателя на помощта за преструктуриране. Всяко упоменаване на Cimos или на „дружеството“ по-нататък следва да се разбира като упоменаване на групата Cimos.

      (5)  Решение на Комисията от 2 юли 2013 г. по дело SA.36548 (2013/N) — Помощ за оздравяване за Сimos (ОВ C 287, 3.10.2013 г., стр. 1) („решението за помощ за оздравяване“).

      (6)  Вж. бележка под линия 2.

      (7)  Регламент № 1 за определяне на езиковия режим на Европейската икономическа общност (ОВ 17, 6.10.1958 г., стр. 385/58).

      (8)  Към 31 май 2014 г., включително временно наетите служители.

      (9)  Кредиторите по ЗС са: Abanka Vipa d.d., Banka Celje d.d., Družba za upravljanje terjatev bank d.d. („DUTB“), Gorenjska banka d.d., Nova Ljubljanska banka d.d., SID — Slovenska izvozna in razvojna banka d.d.

      (10)  Всички препратки към плана за преструктуриране в останалата част от настоящото решение представляват препратки към актуализирания план за преструктуриране, освен ако не е посочено друго.

      (11)  Тези гаранции са предоставени на държавата по схемите Jamstvena shema и Nedelničarska posojila. Схемата Jamstvena Shema е одобрена с Решение на Комисията от 12 юни 2009 г. относно държавна помощ NN 34/2009 (ex N 321/2009) — Словения, „Временна рамкова схема — гаранции“ и Решение на Комисията от 16 април 2010 г. относно държавна помощ N 105/2010 — Словения, Изменение на „Временна рамкова схема — гаранции“ (NN 34/2009). Схемата „Nedelničarska Posojila“ е съществувала преди присъединяването на Словения към ЕС.

      (12)  Включва отписване на дълг от кредиторите, които не са подкрепили ЗС.

      (13)  Банките по New Money са: Abanka Vipa d.d., Banka Celje d.d., Družba za upravljanje terjatev bank d.d., Gorenjska banka d.d., Nova Ljubljanska banka d.d., SID — Slovenska izvozna in razvojna banka d.d., Nova kreditna banka Maribor d.d.

      (14)  Клиентите по New Money са: Audi, BMW, Bosch Mahle, Borg Warner, Eaton Corporation, Ford Motor Company, GM/Opel, Honeywell Turbo Technologies, Magna-Steyr и PSA.

      (15)  Мярката включва повече от 1 000 индивидуални договора с различни доставчици и включва обезценявания, договорености за еднократна сума, отсрочено погасяване и разсрочване на търговски задължения.

      (16)  Hypo Leasing d.o.o. (понастоящем осъществява търговска дейност като Heta Asset Resolution d.o.o.).

      (17)  Банките, които не са базирани в Словения, а именно Zagrebačka banka, Razvojna banka, Erste bank, Bosnia Bank International, Banka Intesa, Bawag, RZB, Privredna banka Sarajevo, Fond RS и Nova banka.

      (18)  Вж. бележка под линия 11.

      (19)  Професионална тайна.

      (20)  Насоки на Общността за държавните помощи за оздравяване и преструктуриране на предприятия в затруднение (ОВ C 244, 1.10.2004 г., стр. 2).

      (21)  Вж. бележка под линия 2.

      (22)  Тази гаранция е изискана от съответните банки и е довела до иск от страна на държавата срещу дружеството.

      (23)  Решение от 11 юли 1996 г. по дело SFEI и други, C-39/94, Recueil, стр. I-3547, точки 60—61.

      (24)  Според доклада обикновените финансови вземания ще бъдат възстановени в размер на 3,88 % в сценария на фалит и на 23,94 % в сценария на ЗС.

      (25)  Решение от 16 май 2002 г. по дело Френска република/Комисия (Stardust Marine), C-482/99, Recueil, стр. I-4397.

      (26)  Вж. Решение (EС) 2015/494 на Комисията от 9 юли 2014 г. относно мерките SA.32715 (2012/C) (ex 2012/NN) (ex 2011/CP), приведени в действие от Словения в полза на Adria Airways d.d.

      (27)  Вж. Решение на Комисията от 12 юни 2009 г. относно държавна помощ NN 34/2009 (ex N 321/2009) — Словения, „Временна рамкова схема — гаранции“.

      (28)  Съобщение на Комисията относно преразглеждане на метода за определяне на референтните и сконтови лихвени проценти (ОВ C 14, 19.1.2008 г., стр. 6).

      (29)  Решение от 15 януари 2015 г. по дело Франция/Комисия (Sea France), T-1/12, Сборник, II-0000, точка 34 с допълнителните препратки.

      (30)  Решение 2014/341/ЕС на Комисията от 3 септември 2013 г. относно Държавна помощ SA.32554 (09/C) — Помощ за преструктуриране за Hypo Group Alpe Adria, приведена в действие от Австрия (ОВ L 176, 14.6.2014 г., стр. 1).

      (31)  6,7 млн. евро.

      (32)  Сконтовият процент се определя въз основа на референтния лихвен процент за Словения, приложим за дружество в затруднение. Според Съобщението на Комисията относно преразглеждане на метода за определяне на референтните и сконтови лихвени проценти (ОВ C 14, 19.1.2008 г., стр. 6) референтният лихвен процент се използва също така като сконтов процент при изчисляването на настоящите стойности.

      (33)  Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 93 от Договора за ЕО (ОВ L 83, 27.3.1999 г., стр. 1).

      (34)  Тъй като уведомлението за помощта за преструктуриране е отправено на 21 ноември 2013 г., тя следва да бъде оценена съгласно Насоките от 2004 г. (вж. бележка под линия 19). Съгласно точка 136 от Насоките от 2014 г.,(Насоки за държавна помощ за оздравяване и преструктуриране на нефинансови предприятия в затруднено положение (ОВ C 249, 31.7.2014 г., стр. 1) „уведомленията, заведени от Комисията преди 1 август 2014 г., ще се разглеждат по критериите, които са в сила към момента на уведомяването“.

      (35)  Загубата на капитал през предходните 12 месеца е по-голяма от общата загуба на капитал, защото Cimos е отчело натрупани печалби в миналото.

      (36)  Решение на Комисията по дело C 38/2007 Arbel Fauvet Rail (ОВ L 238, 5.9.2008 г., стр. 27).

      (37)  Решение от 3 март 2010 г. по съединени дела Freistaat Sachsen/Комисия, T-102/07 и MB Immobilien и MB System/Комисия, T-120/07, Сборник, II-585, точки 95—106.

      (38)  През 2009—2010 г. на Cimos са отпуснати държавни гаранции по схемите, описани в бележка под линия 11. По това време дружеството не е било предприятие в затруднение, следователно гаранциите не са представлявали помощ за оздравяване или преструктуриране и затова не се нарушава принципът „един път — последен път“.

      (39)  Вж. например Решение (ЕС) 2015/494 на Комисията от 9 юли 2014 г. относно мерките SA.32715 (2012/C) (ex 2012/NN) (ex 2011/CP), приведени в действие от Словения в полза на Adria Airways d.d. (ОВ L 78, 24.3.2015 г., стр. 18); Решение 2013/151/ЕС на Комисията от 19 септември 2012 г. относно държавната помощ SA.30908 (11/C) (ex N 176/10) приведена в действие от Чешката република за České aerolinie, a.s. (ČSA — Czech Airlines — план за преструктуриране) (ОВ L 92, 3.4.2013 г., стр. 16).

      (40)  Вж. бележка под линия 5.

      (41)  Решение от 14 февруари 2012 г. по съединени дела Electrolux AB и Whirlpool Europe BV/Комисия (FagorBrandt), T-115/09 и T-116/09, Сборник, II-000.

      (42)  По отношение на която Cimos е уведомило, че 120,2 млн. евро представляват негов собствен принос.